CELEX: E2015P0029
Language: hu
Date: 2015-12-10 00:00:00
Title: A Hæstiréttur Íslands 2015. december 10-i tanácsadói vélemény iránti kérelme az EFTA-Bírósághoz a Sorpa bs. kontra A versenyhatóság ügyben (E-29/15. sz. ügy)

22.12.2016   
            
            
               HU
            
            
               Az Európai Unió Hivatalos Lapja
            
            
               C 480/8
            
         A Hæstiréttur Íslands 2015. december 10-i tanácsadói vélemény iránti kérelme az EFTA-Bírósághoz a Sorpa bs. kontra A versenyhatóság ügyben
   (E-29/15. sz. ügy)
   (2016/C 480/10)
   A Hæstiréttur Íslands (Izlandi Legfelsőbb Bíróság) 2015. december 10-i, a Bíróság Hivatalához 2015. december 10-én beérkezett levelében tanácsadói vélemény iránti kérelmet nyújtott be az EFTA-Bírósághoz a Sorpa bs. kontra A versenyhatóság ügyben, az alábbi kérdéseket illetően:
   
               1.
            
            
               Vállalkozásnak minősül-e az EGT-megállapodás 54. cikke értelmében az EGT-megállapodás szerződő felének egyik önkormányzata, amely saját hatáskörében a 75/442/EGK, 1999/31/EK és 2000/76/EK irányelvek rendelkezéseivel összhangban hulladék-gazdálkodást végez? Ezzel összefüggésben a bíróság szeretné tudni, hogy e kérdés megválaszolásakor van-e jelentőségük a következő tényezőknek: a) A hulladék kezelése az érintett szerződő fél jogszabályai értelmében az önkormányzatok jogilag előírt feladatai közé tartozik. b) A hulladékkezelés terén verseny állhat fenn a szerződő fél jogszabályai értelmében a magánvállalkozások és az állami szervek között. c) A szerződő fél jogszabályai előírják, hogy e területen az önkormányzat nem állapíthat meg magasabb díjat a hulladék kezelésének és a kapcsolódó tevékenységeknek a költségeit fedező összegnél.
            
         
               2.
            
            
               Az első kérdésre adott nemleges válasz esetén ugyanez vonatkozik-e egy olyan szövetkezeti vállalkozásra, amelyet két vagy több önkormányzat működtet, és amely az ő nevükben ellátja a tevékenységi területükön a hulladék-gazdálkodás feladatát.
            
         
               3.
            
            
               Annak értékelésekor, hogy az EGT-megállapodás 54. cikke vonatkozik-e egy önkormányzati vagy szövetkezeti vállalkozás tevékenységére, van-e jelentősége annak a ténynek, hogy a szóban forgó szerződő fél jogszabályai állami szerveket a tevékenység ellátására felhatalmazó vagy kötelező rendelkezéseket tartalmaznak? Összeegyeztethető-e az EGT-megállapodással, hogy egy szerződő fél jogszabály útján bizonyos állami szervek által ellátott tevékenységeket kivon a versenyjog hatálya alól?
            
         
               4.
            
            
               Azon önkormányzatok, amelyek egy, a 2. kérdésben hivatkozott szövetkezeti vállalkozás tulajdonosai, tekinthetők-e üzletfeleknek az EGT-megállapodás 54. cikke (2) bekezdésének c) pontja értelmében? Amennyiben igen, a tulajdonosok számára adott árengedmény, amely más felek számára nem elérhető, más felek hátrányos helyzetbe hozásának minősül-e ugyanezen rendelkezés értelmében?